b'\n_START_ARTICLE_\nVilli Lund Hvalkof\n_START_PARAGRAPH_\nVilli Lund Hvalkof (27. maj 1895 \xe2\x80\x93 18. december 1977) var en dansk officer og modstandsmand, bror til Frode og Aage Lund Hvalkof._NEWLINE_Han var s\xc3\xb8n af oberst S.L. Hvalkof og hustru Marie Cecilie f\xc3\xb8dt Lund, blev premierl\xc3\xb8jtnant i artilleriet 1916, kaptajn 1930, souschef ved Jydske Division 1934-40 og oberstl\xc3\xb8jtnant og chef for 9. artilleriafdeling 1940._NEWLINE_Ligesom sin bror Frode deltog han i modstandsarbejde under Bes\xc3\xa6ttelsen, organiserede O-grupper (officersgrupper) p\xc3\xa5 Fyn i efter\xc3\xa5ret 1943 og gik herefter under jorden p\xc3\xa5 Herlufsholm indtil januar 1944. Han var chef for Danish Military Mission to SHAEF i London fra 1944 til 1945 og repr\xc3\xa6senterede Den lille Generalstab. Fra februar 1944 var Hvalkof forbindelsesofficer til SAC (Supreme Allied Command) i London._NEWLINE_Efter krigen blev han oberst og chef for H\xc3\xa6rens Officersskole 1945, midlertidig generalmajor og formand for den danske delegation i Den nordeurop\xc3\xa6iske Planl\xc3\xa6gningsgruppe i London 1950, dansk r\xc3\xa5dgiver hos chefen for de allierede styrker i Nordeuropa 1951-52, chef for Forsvarsakademiet 1952-57 og fik afsked fra H\xc3\xa6ren 1957._NEWLINE_Hvalkof var formand for Frederiksberg Slotskirkes menighedsr\xc3\xa5d 1948-49 og for bestyrelsen for Det Krigsvidenskabelige Selskab 1954-57. Han var Kommand\xc3\xb8r af Dannebrogordenen, Dannebrogsmand og bar udenlandske ordener._NEWLINE_Han blev gift 17. november 1923 med Charlotte Maria Frederikke Beyer (14. december 1896 i Viborg -\xc2\xa0?), datter af hospitalsforvalter, sparekassedirekt\xc3\xb8r Andreas Frederik Beyer (d\xc3\xb8d 1907) og hustru Maria Lucia f\xc3\xb8dt J\xc3\xb8rgensen (d\xc3\xb8d 1919).'